**แด่น้องผู้เข้มแข็ง**

เฟิร์น เป็นเด็กหญิงตัวเล็กๆคนหนึ่งซึ่งเธอมีความพิเศษคือรูปร่างเล็ก อายุ 13 ปีแต่มองดูภายนอกเท่ากับเด็ก 7-8ปี สิ่งสำคัญคือเธอติดเชื้อ HIV จากแม่ คุณลุงเป็นคนพามาหาเรา ลุงเล่าให้เราฟังว่า แม่เธอเสียชีวิตแล้ว พ่อเธอไปมีครอบครัวใหม่อยู่ต่างจังหวัดไม่ค่อยได้มาหาเธอ ตอนนี้เธออยู่กับลุง ทุกๆครั้งลุงจะพาเธอไปรับยาต้านไวรัสที่โรงพยาบาลระยองซึ่งเป็นโครงการยาต้านไวรัสสำหรับเด็ก แต่ตอนนี้ครอบครัวลุงเกิดปัญหาภรรยาลุงป่วยเป็นมะเร็งระยะสุดท้าย บุตรชายป่วยเป็นโรคไต น้องเฟิร์นเองก็ต้องได้รับการดูแลพิเศษ เป็นที่หนักใจของลุงมาก ไม่สามารถพาน้องเฟิร์นไปรับการรักษาต่อเนื่องได้ตามปกติ ต้องการความช่วยเหลือ ซึ่งขณะนั้นเครือข่ายการดูแลเด็กติดเชื้อเอชไอวีระหว่างโรงพยาบาลจังหวัดกับโรงพยาบาลชุมชนยังไม่มี โรงพยาบาลชุมชนไม่ทราบข้อมูลของเด็กติดเชื้อที่อยู่ในพื้นที่ เนื่องจากศักยภาพในการรักษาของโรงพยาบาลชุมชนไม่เพียงพอที่ให้การรักษาได้ จากการพูดคุยเราพบว่าน้องเฟิร์นเป็นเด็กที่เข้มแข็งมาก ทุกวันเธอจะต้องแบ่งต้านไวรัสที่เป็นแคปซูลเอง ซึ่งเธอพยายามที่จะ ทำให้ถูกต้องตรงเวลา ตามที่เธอได้รับการให้คำปรึกษาอย่างดีจากพี่พยาบาลโรงพยาบาลระยอง เธอบอกว่า “หนูอยากแข็งแรง หนูอยากเรียนหนังสือกับเพื่อนๆ” ใครที่ไม่ต้องทานยาประจำคงไม่เข้าใจ ว่ามันเป็นเรื่องยากแค่ไหน ลำพังกลืนเม็ดยาแบบไม่ต้องแบ่งเรายังไม่ค่อยอยากทาน แต่ยาที่เธอได้รับเป็นรูปแบบเดียวกับยาผู้ใหญ่ ซึ่งเธอจะต้องแกะแคปซูลแบ่งผงยา เราให้เธอทำขั้นตอนให้เราดู เธอทำได้ตามประสาเด็ก เรารู้สึกได้ถึงความพยายามที่จะมีชีวิตอยู่ของเธอ เธอได้รับการรักษาตั้งแต่อายุ 7 ปี ถ้าไม่เกิดเหตุในครอบครัวแบบนี้ เราก็คงยังไม่มีโอกาสได้เจอเธอ เมื่อเราได้พบเธอทำให้เรารู้ว่าโอกาสที่เธอจะได้รับขนาดยาที่ตรงตามการรักษา มีน้อยมาก ไม่ขาดก็เกิน ในแต่ละมื้อ ดังนั้นถึงแม้โรงพยาบาลวังจันทร์จะไม่มีศักยภาพในการให้การรักษา แต่ในด้านการดูแลต่อเนื่องเพื่อให้การรักษาที่มีประสิทธิภาพ เช่นเรื่องการกินยาต่อเนื่อง การทำให้น้องได้ขนาดยาที่เหมาะสม เราได้ปรึกษากันในทีมสหสาขาที่ดูแลผู้ติดเชื้อเอชไอวีผู้ใหญ่ในบทบาทการดูแล เภสัชกรแบ่งยาแคปซูลให้ในขนาดยาที่ถูกต้อง จัดรถโรงพยาบาลไปส่ง-รับกลับวันที่ต้องไปพบแพทย์ที่รพ.ระยอง แกนนำกลุ่มใต้แสงจันทร์เยี่ยมบ้าน และชวนน้องเข้ากลุ่มกับเราเวลามีกิจกรรม แต่เรามีโอกาสได้ดูแลเธอได้เพียง 3-4 ปี อาการเธอแย่ลงเนื่องจากดื้อยาต้านไวรัส มีโรคติดเชื้อที่ปอดฉวยโอกาส มีอาการเหนื่อยหอบจนสุดท้ายต้องพักรักษาตัวในโรงพยาบาล เราได้พูดคุยกับเธอ ว่าถ้าอาการน้องแย่จะต้องส่งไปโรงพยาบาลระยองนะ น้องบอกว่าไม่ต้องส่งหนูไปนะคะหนูอยากอยู่ที่นี่ อยากอยู่กับพี่ๆที่นี่ เราได้ฟังก็รู้สึกสะเทือนใจ เราได้แต่บอกน้องว่าสู้นะถ้าดีขึ้นพี่จะพาไปเที่ยว หนูอยากไปเที่ยวไหน อยากกินอะไร น้องบอกว่าอยากกิน KFC เราไม่รู้ว่าน้องจะมีโอกาสได้อย่างที่ต้องการหรือเปล่า ถ้าเราไม่ทำในวันนี้ เลยบอกน้องว่าพรุ่งนี้พี่จะเอามาให้นะ สายตาที่ดีใจของน้องทำให้เรารู้สึกว่า สิ่งที่เราทำได้คงดีที่สุดเท่านี้ เช้าวันรุ่งขึ้นเราเอา KFC ไปให้น้องยิ้มดีใจและน้องย้ำกับเราว่า พี่ไม่ไต้องส่งหนูไปโรงพยาบาลระยองนะ เราได้แต่ยิ้มและพยักหน้า ไม่รู้จะพูดอะไรนอกจากนี้ พรุ่งนี้เป็นวันเสาร์-อาทิตย์ วันจันทร์พี่จะมาเยี่ยมใหม่นะ หนูอยากได้อะไรอีกไหม พี่จะหาให้ น้องบอกว่าไม่เป็นไรพี่ แล้วน้องก็ยิ้มเหงาๆ และเป็นยิ้มครั้งสุดท้ายของน้องที่เราเห็น วันจันทร์เราทราบข้อมูลว่าน้องมีภาวะหายใจล้มเหลว ต้องช่วย CPR ส่งตัวไปโรงพยาบาลระยองและเสียชีวิตในที่สุด สิ่งสุดท้ายที่เราทำคือ ไปร่วมส่งน้องเฟิร์นสู่สุขคติ ขอให้ชาติหน้าน้องมีโอกาสที่ดีในการมีชีวิตอยู่อย่างมีความสุข น้องเป็นส่วนหนึ่งในการจุดประกายทำให้เกิดความเชื่อมโยงเครือข่ายการดูแลเด็กติดเชื้อเอชไอวี ระหว่างโรงพยาบาลระยองและโรงพยาบาลวังจันทร์ ทำให้มีการดูแลเด็กที่ติดเชื้อเอชไอวีต่อเนื่องในโรงพยาบาลชุมชน